CELEX: 32017D0168
Language: lt
Date: 1485820800000
Title: 2017 m. sausio 31 d. Komisijos įgyvendinimo sprendimas (ES) 2017/168 dėl Interneto inžinerijos grupės techninių specifikacijų, nurodytinų vykdant viešuosius pirkimus, identifikavimo (Tekstas svarbus EEE. )

1.2.2017   
            
            
               LT
            
            
               Europos Sąjungos oficialusis leidinys
            
            
               L 27/151
            
         KOMISIJOS ĮGYVENDINIMO SPRENDIMAS (ES) 2017/168
   2017 m. sausio 31 d.
   dėl Interneto inžinerijos grupės techninių specifikacijų, nurodytinų vykdant viešuosius pirkimus, identifikavimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (1), ypač į jo 13 straipsnio 1 dalį,
   pasikonsultavusi su IRT standartizacijos srities Europos įvairių suinteresuotųjų šalių platforma ir su šio sektoriaus ekspertais,
   kadangi:
   
               (1)
            
            
               kaip nurodyta Komisijos komunikate „2020 m. Europa. Pažangaus, tvaraus ir integracinio augimo strategija“ (2), įgyvendinant strategiją „Europa 2020“ standartizacija turi didelę reikšmę. Keliose strategijos „Europa 2020“ pavyzdinėse iniciatyvose pabrėžiama savanoriškos standartizacijos produktų ar paslaugų rinkose svarba, siekiant užtikrinti produktų ir paslaugų suderinamumą bei sąveikumą, skatinti technologinę plėtrą ir remti inovacijas;
            
         
               (2)
            
            
               standartų svarba taip pat pripažįstama Komisijos komunikate „Bendrosios rinkos tobulinimas: daugiau galimybių piliečiams ir įmonėms“ (3): jame teigiama, kad standartai yra būtini siekiant užtikrinti Europos konkurencingumą ir gyvybiškai svarbūs inovacijoms ir pažangai bendrojoje rinkoje, nes dėl jų padidėja saugumas, sąveikumas ir konkurencija ir sumažėja kliūčių prekybai;
            
         
               (3)
            
            
               kaip pabrėžta Komisijos komunikate „2015 m. metinė augimo apžvalga“ (4), bendrosios skaitmeninės rinkos sukūrimas yra vienas pagrindinių Europos Sąjungos prioritetų. Komunikate dėl Europos bendrosios skaitmeninės rinkos strategijos (5) Komisija pabrėžė standartizacijos ir sąveikumo reikšmę kuriant ilgalaikio augimo potencialą turinčią Europos skaitmeninę ekonomiką;
            
         
               (4)
            
            
               siekiant užtikrinti prietaisų, taikomųjų programų, duomenų saugyklų, paslaugų ir tinklų sąveikumą, skaitmeninėje visuomenėje be standartizacijos priemonių apsieiti neįmanoma. Komisijos komunikate „Strateginė Europos standartų vizija. Tolesni tvaraus Europos ekonomikos augimo iki 2020 m. skatinimo ir spartinimo veiksmai“ (6) pripažįstamas informacinių ir ryšių technologijų (IRT) srities standartizacijos savitumas, nes sprendimai, taikomosios programos ir paslaugos dažnai būna parengti pasaulinių IRT forumų ir konsorciumų, kurie tapo pirmaujančiomis IRT standartus rengiančiomis organizacijomis;
            
         
               (5)
            
            
               Reglamentu (ES) Nr. 1025/2012 siekiama modernizuoti ir patobulinti Europos standartizacijos sistemą. Juo nustatoma sistema, kurią taikydama Komisija gali nuspręsti identifikuoti svarbiausias ir plačiausiai pripažintas IRT technines specifikacijas, parengtas ne Europos, tarptautinių ar nacionalinių standartizacijos organizacijų. Jeigu perkant aparatinę bei programinę įrangą ir informacinių technologijų paslaugas bus galima naudoti įvairiausias IRT technines specifikacijas, bus įmanoma užtikrinti prietaisų, paslaugų ir taikomųjų programų sąveikumą, viešojo administravimo institucijoms bus lengviau išvengti susisaistymo, kuomet, baigus galioti viešųjų pirkimų sutarčiai, perkantysis subjektas negali keisti tiekėjo, nes naudoja IRT nuosavybinius sprendimus, ir bus skatinama konkurencija sąveikių IRT sprendimų pasiūlos srityje;
            
         
               (6)
            
            
               kad IRT technines specifikacijas būtų galima nurodyti vykdant viešuosius pirkimus, jos turi atitikti Reglamento (ES) Nr. 1025/2012 II priede nustatytus reikalavimus. Atitiktis tiems reikalavimams valdžios institucijoms reiškia garantiją, kad IRT techninės specifikacijos yra parengtos vadovaujantis standartizacijos srityje Pasaulio prekybos organizacijos pripažintais atvirumo, sąžiningumo, objektyvumo ir nediskriminavimo principais;
            
         
               (7)
            
            
               sprendimas dėl IRT specifikacijos identifikavimo turi būti priimtas pasikonsultavus su IRT standartizacijos srities Europos įvairių suinteresuotųjų šalių platforma, sukurta 2011 m. lapkričio 28 d. Komisijos sprendimu (7), ir kitaip pasitarus su šio sektoriaus ekspertais;
            
         
               (8)
            
            
               2015 m. birželio 11 d. IRT standartizacijos srities Europos įvairių suinteresuotųjų šalių platforma įvertino, ar Interneto inžinerijos grupės (angl. Internet Engineering Task Force) parengtos 27 techninės specifikacijos atitinka Reglamento (ES) Nr. 1025/2012 II priede nustatytus reikalavimus, ir pateikė palankias rekomendacijas dėl jų identifikavimo, kad jas būtų galima nurodyti vykdant viešuosius pirkimus. Vėliau dėl Interneto inžinerijos grupės techninių specifikacijų įvertinimo konsultuotasi su sektoriaus ekspertais ir jie patvirtino palankias rekomendacijas dėl jų identifikavimo;
            
         
               (9)
            
            
               27 technines specifikacijas parengė ir tvarko Interneto inžinerijos grupė – pagrindinė organizacija, rengianti internetui kurti, naudoti ir tvarkyti skirtas aukštos kokybės naujų interneto standartų specifikacijas. Interneto inžinerijos grupė yra pasaulinė organizacija, kurios pagrindinė veikla yra interneto standartų kūrimas – tai yra interneto bendruomenės vykdomas atviras, skaidrus ir konsensusu grindžiamas protokolų ir procedūrų standartizavimo, kuris yra naudingas visiems pasaulio naudotojams, procesas;
            
         
               (10)
            
            
               Interneto inžinerijos grupės parengtos 27 techninės specifikacijos yra plačiai naudojamos su internetu susijusiais tikslais. Tai yra interneto tinklo kūrimo standartai ir protokolai (perdavimo valdymo protokolas/interneto protokolas (TCP/IP), vartotojo datagramų protokolas (UDP), domenų vardų sistema (DNS), dinaminis pagrindinio kompiuterio konfigūravimo protokolas (DHCP), paprastasis tinklo valdymo protokolas (SNMP), interneto protokolui skirta saugumo architektūra (IPsec) ir tinklo laiko protokolas (NTP); saugių ryšių standartai ir protokolai (saugiojo apvalkalo 2 (SSH-2) protokolas, transporto lygmens saugumo (TLS) protokolas ir interneto viešojo rakto infrastruktūros sertifikatas X.509 bei atšauktų sertifikatų sąrašo (CRL) profilis (PKIX)); interneto svetainės kūrimo standartai ir protokolai (hipertekstų persiuntimo protokolas (HTTP), HTTP/1.1 patobulinimas į TLS, universalieji išteklių identifikatoriai (URI), universalusis ištekliaus adresas (URL), universalieji išteklių vardai (URN), failų persiuntimo protokolas (FTP), 8 bitų unikodo transformavimo formatas (UTF-8), JavaScript objektų žymėjimas (JSON)); e. pašto, kalendoriaus ir naujienų taikomųjų programų standartai ir protokolai (paprastasis elektroninio pašto persiuntimo protokolas (SMTP), prieigos prie pranešimų internete protokolas (IMAP), pašto paslaugos protokolo 3 versija (POP3), daugiatikslė interneto pašto išplėta (MIME), naujienų persiuntimo tinklu protokolas (NNTP), interneto kalendoriaus ir planavimo pagrindinių objektų specifikacija (iCalendar), vCard (VCF), kableliais atskirtų reikšmių (CSV) bendrasis formatas ir MIME tipas), taip pat srautinio įvairialypės informacijos siuntimo taikomųjų programų standartai ir protokolai (tikralaikio perdavimo protokolas (RTP) ir seanso inicijavimo protokolas (SIP));
            
         
               (11)
            
            
               todėl pirmiau nurodytos 27 Interneto inžinerijos grupės techninės specifikacijos turėtų būti identifikuotos kaip IRT techninės specifikacijos, tinkamos nurodyti vykdant viešuosius pirkimus,
            
         PRIĖMĖ ŠĮ SPRENDIMĄ:
   1 straipsnis
   Vykdant viešuosius pirkimus yra tinkamos nurodyti priede išvardytos Interneto inžinerijos grupės techninės specifikacijos.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2017 m. sausio 31 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 316, 2012 11 14, p. 12.
   
      (2)  COM(2010) 2020 final, 2010 m. kovo 3 d.
   
      (3)  COM(2015) 550 final, 2015 m. spalio 28 d.
   
      (4)  COM(2014) 902 final, 2014 m. lapkričio 28 d.
   
      (5)  COM(2015) 192 final, 2015 m. gegužės 6 d.
   
      (6)  COM(2011) 311 final, 2011 m. birželio 1 d.
   
      (7)  2011 m. lapkričio 28 d. Komisijos sprendimas, kuriuo sukuriama įvairių suinteresuotųjų Europos šalių platforma informacinių technologijų ir telekomunikacijų standartizacijos srityje (OL C 349, 2011 11 30, p. 4).
   
      PRIEDAS
      
         Interneto inžinerijos grupės techninių specifikacijų, tinkamų nurodyti vykdant viešuosius pirkimus, sąrašas
          (1)
      
      
                  1.
               
               
                  Perdavimo valdymo protokolas/interneto protokolas (TCP/IP)
               
            
                  2.
               
               
                  Vartotojo datagramų protokolas (UDP)
               
            
                  3.
               
               
                  Domeno vardų sistema (DNS)
               
            
                  4.
               
               
                  Dinaminis pagrindinio kompiuterio konfigūravimo protokolas (DHCP)
               
            
                  5.
               
               
                  Paprastasis tinklo valdymo protokolas (SNMP)
               
            
                  6.
               
               
                  Interneto protokolui skirta saugumo architektūra (IPsec)
               
            
                  7.
               
               
                  Tinklo laiko protokolas (NTP)
               
            
                  8.
               
               
                  Saugiojo apvalkalo 2 (SSH-2) protokolas
               
            
                  9.
               
               
                  Transporto lygmens saugumo protokolas (TLS)
               
            
                  10.
               
               
                  Interneto viešojo rakto infrastruktūros sertifikatas X.509 ir atšauktų sertifikatų sąrašo (CRL) profilis (PKIX)
               
            
                  11.
               
               
                  Hipertekstų persiuntimo protokolas (HTTP)
               
            
                  12.
               
               
                  HTTP/1.1 patobulinimas į TLS (HTTPS)
               
            
                  13.
               
               
                  Universalieji išteklių identifikatoriai (URI)
               
            
                  14.
               
               
                  Universalusis ištekliaus adresas (URL)
               
            
                  15.
               
               
                  Universalieji išteklių vardai (URN)
               
            
                  16.
               
               
                  Failų persiuntimo protokolas (FTP)
               
            
                  17.
               
               
                  8 bitų unikodo transformavimo formatas (UTF-8)
               
            
                  18.
               
               
                  Paprastasis elektroninio pašto persiuntimo protokolas (SMTP)
               
            
                  19.
               
               
                  Prieigos prie pranešimų internete protokolas (IMAP)
               
            
                  20.
               
               
                  Pašto paslaugos protokolo 3 versija (POP3)
               
            
                  21.
               
               
                  Daugiatikslė interneto pašto išplėta (MIME)
               
            
                  22.
               
               
                  Naujienų persiuntimo tinklu protokolas (NNTP)
               
            
                  23.
               
               
                  Interneto kalendoriaus ir planavimo pagrindinių objektų specifikacija (iCalendar)
               
            
                  24.
               
               
                  Elektroninių vizitinių kortelių failų formato standartas (vCard)
               
            
                  25.
               
               
                  Kableliais atskirtų reikšmių (CSV) bendrasis formatas ir MIME tipas
               
            
                  26.
               
               
                  Tikralaikio perdavimo protokolas (RTP)
               
            
                  27.
               
               
                  Seanso inicijavimo protokolas (SIP)
               
            
         (1)  Interneto inžinerijos grupės specifikacijas galima nemokamai atsisiųsti iš http://www.rfc-editor.org/.